**Likumprojekta "Grozījumi Krimināllikumā" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ar 2008. gada 13. novembra likumu "Par Eiropas Padomes Konvenciju par terorisma novēršanu" Latvija ir pievienojusies Eiropas Padomes Konvencijai par terorisma novēršanu (turpmāk – Konvencija). 2015. gada 22. oktobrī Rīgā parakstīšanai tika atvērts Papildu protokols Eiropas Padomes konvencijai par terorisma novēršanu (turpmāk – Papildu protokols), kurā ietvertas prasības kriminalizēt vairākus jaunus noziegumu veidus, kas saistīti ar terorismu un kas līdz šim ne nacionālā, ne starptautiskā līmenī nebija kriminalizēti. Papildu protokols īpaši attiecas uz tādām darbībām kā terorisma apmācības saņemšana, ceļošana uz ārvalstīm terorisma nolūkā, šādas ceļošanas finansēšana, organizēšana un veicināšana. Latvija Papildu protokolu parakstīja 2015. gada 22. oktobrī un ar 2017. gada 11. maija likumu "Par Papildu protokolu Eiropas Padomes Konvencijai par terorisma novēršanu" to ratificēja. Vienlaikus 2017. gada 7. martā Eiropas Savienības Vispārējo lietu padomē ir pieņemta Eiropas Parlamenta un Padomes Direktīva par terorisma apkarošanu un ar ko aizstāj Padomes Pamatlēmumu 2002/475/TI par terorisma apkarošanu (turpmāk – Direktīva). Pēc tam, kad Direktīva tiks publicēta Eiropas Savienības Oficiālajā Vēstnesī, dalībvalstīm būs 18 mēneši laika, lai to transponētu savos tiesību aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Papildu protokola mērķis ir papildināt Konvencijas noteikumus ar Papildu protokola 2. līdz 6. pantā aprakstīto darbību kriminalizēšanu, tādējādi pastiprinot centienus novērst terorismu un tā negatīvās sekas uz cilvēktiesību, jo īpaši tiesību uz dzīvību, pilnīgu ievērošanu gan valsts līmenī, gan starptautiskās sadarbības rezultātā. Savukārt ar Direktīvu tiek paredzēti minimālie noteikumi noziedzīgu nodarījumu un sankciju definēšanai attiecībā uz teroristu nodarījumiem, nodarījumiem saistībā ar teroristu grupu un nodarījumiem, kas saistīti ar teroristu darbībām, kā arī aizsardzības pasākumi un atbalsts un palīdzība terorismā cietušajiem. Likumprojekta 1. pants paredz papildināt Krimināllikumu (turpmāk – KL) ar jaunu nodaļu "IX1nodaļa. Noziegumi, kas saistīti ar terorismu", kurā tiek ietverti gan tādi noziedzīgi nodarījumi, kas jau šobrīd ir paredzēti KL, gan arī jauni noziedzīgi nodarījumi, kriminalizējot Papildu protokolā un Direktīvā paredzētās darbības.  Šobrīd noziegumi, kas saistīti ar terorismu, ir ietverti KL X nodaļā "Noziegumi pret valsti". Minētajā nodaļā ir ietverti tādi kaitīgi un prettiesiski nodarījumi, kas apdraud Latvijas valsts drošību un neatkarību un kurā galvenais grupas objekts ir Latvijas valsts interešu būtiski aizskārumi. Savukārt terorismam var būt divējādas dabas – vienā gadījumā teroristu grupa vai individuāls terorists var cīnīties par noteiktas valsts daļas "atbrīvošanu" vai citādu ietekmēšanu, bet otrā gadījumā – tā var būt politiska kustība, kuras darbības iziet ārpus noteiktas valsts robežām un tā mērķis ir iedarboties uz visu pasaules sabiedrību kopumā. Līdz ar to šobrīd pasaulē terorismam nav valstu robežas un tā mērķis ir vērsts ne tikai pret konkrētu valsti, sabiedrību vai starptautisku organizāciju, bet - iebiedēt un ietekmēt visas pasaules sabiedrību kopumā. Lai aptvertu abus iespējamos apdraudējuma objektus, noziegumus, kas saistīti ar terorismu, nepieciešams ietvert atsevišķā nodaļā. Tādējādi skaidri norādot, ka persona, kas iesaistās terorisma nodarījumos, var apdraudēt ne tikai konkrētās valsts intereses, bet arī starptautisko mieru un drošību. Uz iepriekš minēto norāda arī Apvienoto Nāciju Organizācijas (turpmāk – ANO) Drošības Padomes rezolūcijā 2178 (2014) ietvertais, proti, ka terorisms visās tā iespējamās formās un izpausmēs rada vienu no nopietnākajiem draudiem starptautiskajam mieram un drošībai un jebkurš terorisma akts ir krimināls un neattaisnojams neatkarīgi no tā izdarīšanas motivācijas. Lai kur tas būtu izdarīts un lai kas arī to būtu izdarījis, turpmāk no jauna jāapstiprina nepieciešamība cīnīties ar teroristu nodarījumiem, kas rada draudus starptautiskajam mieram un drošībai ar visiem līdzekļiem saskaņā ar ANO statūtiem. Tāpat Direktīvas apsvērumu 2. punktā ir teikts, ka terorisma akti ir viens no vissmagākajiem pārkāpumiem pret universālajām vērtībām, kuras ir Eiropas Savienības pamatā – cilvēka cieņu, brīvību, vienlīdzību un solidaritāti, cilvēktiesību un pamatbrīvību izmantošanu. Terorisms ir arī viens no visnopietnākajiem uzbrukumiem demokrātijas un tiesiskuma principiem, kas ir kopēji dalībvalstīm un uz kuriem ir balstīta Eiropas Savienība. Jāvērš uzmanība arī uz to, ka ir bijušas diskusijas par to, vai terorisms būtu tas nozieguma veids, kas papildus jāiekļauj Romas starptautiskās krimināltiesas statūtos, tādējādi padarot to par starptautisku noziegumu. Taču līdz šim terorisms nav iekļauts Romas starptautiskās krimināltiesas statūtos un attiecīgi arī padarīts par starptautisku noziegumu tikai tāpēc, ka valstis nav spējušas vienoties par kopīgu terorisma definīciju. Uz terorisma starptautisko raksturu norāda arī ANO Drošības Padomes rezolūcija 1368 (2001), kas deva valstīm iespēju izmantot pašaizsardzības tiesības pēc 2001. gada 11. septembra uzbrukumiem Amerikas Savienotajās valstīs. Tāpat, lai cīnītos ar terorismu, valstis sadarbojas ne tikai savā starpā, bet ir izstrādāta arī virkne starptautiska un reģionāla mēroga dokumentu cīņai ar terorismu – gan ANO, gan Eiropas Savienības, gan Eiropas Padomes līmenī. **Terorisms un terorisma finansēšana** Kriminālatbildība par terorismu paredzēta KL 88. pantā, bet par terorisma finansēšanu – KL 88.1pantā. Minētie panti tiek pārcelti uz KL 79.1 un 79.2 pantiem, nemainot pantu dispozīcijās noteikto. Vienlaikus, lai ievērotu konsekvenci sodu politikā, par terorisma finansēšanu tiek paredzēta iespēja noteikt arī probācijas uzraudzību.  **Dalība teroristu grupā** Atbilstoši Papildu protokola 2. pantam nepieciešams kriminalizēt dalību teroristu grupas darbībās ar nolūku izdarīt vai sekmēt viena vai vairāku teroristisku nodarījumu izdarīšanu, ko veic šī apvienība vai grupa. Vienlaikus arī Direktīvas 2. panta c) punktā ir dota teroristu grupas definīcija, kā arī 4. pantā ietvertā prasība paredz noteikt kriminālatbildību par teroristu grupas vadīšanu un dalību tajā. Šobrīd "teroristu grupa" ir definēta KL 88. panta trešajā daļā kā personu grupa pēc iepriekšējas vienošanās. Savukārt 88. panta ceturtajā daļā ir paredzēta atbildība par šādas grupas izveidošanu un vadīšanu. Teroristu grupas atbalstīšana šobrīd ir kvalificējama kā līdzdalības forma.  Lai izpildītu Papildu protokola un Direktīvas prasības, likumprojekta 1. pantā ietvertā KL 79.3 panta pirmajā daļā ir paredzēta atbildība par iesaistīšanos teroristu grupā, tādējādi minētais noziedzīgais nodarījums būs uzskatāms par pabeigtu ar iesaistīšanās brīdi grupā.  Vienlaikus uz minētā panta pirmo daļu tiek pārcelts līdz šim KL 88. panta ceturtajā daļā paredzētais noziedzīgais nodarījums (teroristu grupas izveidošana) un KL 79.3 panta pirmajā daļā vārds "izveidošanu" (kā tas šobrīd paredzēts KL 88. panta ceturtajā daļā) tiek aizstāts ar vārdu "organizēšanu", tādējādi paredzot kriminālatbildību par to, ka persona ir uzsākusi teroristu grupas izveidošanu, jo šobrīd vārds "izveidošana" norāda uz to, ka teroristu grupas izveidošanai jābūt pabeigtai. Vārds "izveidošana" tiek aizstāts ar vārdu "organizēšana", lai aptvertu daudz plašāku darbību loku un personu varētu saukt pie atbildības, ne tikai tajos gadījumos, kad teroristu grupa faktiski ir izveidota, bet jau brīdī, kad persona ir uzsākusi organizēt teroristu grupu. Vārds "organizēšana" aptver tādas darbības kā dibināt, radīt (piemēram, iestādi, cilvēku kolektīvu), gatavot, rīkot (piemēram, pasākumu, kādu darbību), apvienot, saliedēt (kaut ko) noteiktā kopumā, sistēmā (parasti kāda mērķa sasniegšanai), kārtot, veidot (kaut ko) plānveidīgi, saskaņoti ([*www.tezaurs.lv*](http://www.tezaurs.lv)). Tādējādi ar vārdu "organizēšana" tiek aptvertas ne tikai konkrētas darbības, ar kurām teroristu grupa tiek veidota, bet arī tādas darbības kā informācijas vai materiālo līdzekļu sniegšana teroristu grupai, kas izpaužas kā šādas grupas organizēšana. Tāpat, ņemot vērā visu iepriekš minēto, ar vārdu "organizēšana" tiks aptvertas arī darbības, ar kurām teroristu grupas izveidošanas process jau ir pabeigts, tas ir, grupa ir izveidota. Uz minētā panta otro daļu tiek pārcelts līdz šim KL 88. panta ceturtajā daļā paredzētais noziedzīgais nodarījums (teroristu grupas vadīšana), kā arī otrajā daļā tiek paredzēta kriminālatbildība par piedalīšanos teroristu grupas izdarītajos noziegumos, kas saistīti ar terorismu. Šāda pieeja izvēlēta, jo, pārceļot noziedzīgos nodarījumus, kas saistīti ar terorismu, no nodaļas "Noziegumi pret valsti" uz jaunu nodaļu "Noziegumi, kas saistīti ar terorismu", attiecīgie nodarījumi vairs netiktu aptverti ar KL 89.1 pantā paredzēto noziedzīgo nodarījumu. Sankcijas par šādu darbību izdarīšanu ir noteiktas, ievērojot Direktīvas 15. panta prasības. Vienlaikus, ņemot vērā, ka tiek pazemināts slieksnis, lai sauktu personu pie kriminālatbildības par teroristu grupas veidošanu, tika pārskatītas arī piemērojamās sankcijas. Lai ievērotu samērīguma principu, par teroristu grupas organizēšanu ir samazināts minimālais brīvības atņemšanas slieksnis no 15 gadiem uz 8 gadiem. Vienlaikus tādā veidā netiek mainīta attiecīgā noziedzīgā nodarījuma klasifikācija un tas joprojām uzskatāms par sevišķi smagu noziegumu. Pārceļot KL 88. panta ceturtajā daļā paredzēto noziedzīgo nodarījumu – teroristu grupas vadīšana – uz jauno 79.3pantu, attiecīgā noziedzīgā nodarījuma brīvības atņemšanas soda sankcijas minimālais slieksnis tiek samazināts no 15 gadiem uz 10 gadiem, lai sankcijas pielīdzinātu KL 89.1 pantā paredzētajam noziedzīgajam nodarījumam. Vienlaikus tādā veidā netiek mainīta noziedzīgā nodarījuma klasifikācija un tas joprojām uzskatāms par sevišķi smagu noziegumu. Tāpat netiek mainīta brīvības atņemšanas soda maksimālā robeža un tiek saglabāta iespēja piespriest mūža ieslodzījumu, vienlaikus dodot tiesai lielāku rīcības brīvību, lemjot par brīvības atņemšanas soda ilgumu. **Personas vervēšana,** **apmācīšana un apmācīšanās terorismam**  Atbilstoši Papildu protokola 3. pantam nepieciešams kriminalizēt terorisma apmācības saņemšanu, tas ir, instrukciju saņemšanu, tai skaitā zināšanu vai praktisko iemaņu iegūšanu no citas personas sprāgstvielu, šaujamieroču vai citu ieroču vai kaitīgu vai bīstamu vielu vai citu īpašu metožu vai paņēmienu izmantošanā vai izgatavošanā ar nolūku izdarīt vai sekmēt terorisma noziegumu izdarīšanu. Vienlaikus prasība kriminalizēt apmācīšanos terorismam izriet arī no Direktīvas 8. panta, kā arī Direktīvas 7. pantā ir ietverta prasība kriminalizēt terorisma apmācības sniegšanu. Šobrīd KL 88.3 pantā, cita starpā, ir paredzēta kriminālatbildība par personas apmācīšanu terora aktu veikšanai. Minētais aptver jebkāda veida personas izglītošanu, apmācīšanu vai cita veida sagatavošanu teroristisku darbību veikšanai. Tādējādi regulējums par personas apmācīšanu terorismam šobrīd pastāv un ir uzskatāms par pietiekamu. Savukārt kriminālatbildība par apmācības saņemšanu (apmācīšanās terorismam) KL nav tieši noteikta. Proti, apmācīšanās terorismam pati par sevi nav uzskatāma par pabeigtu noziedzīgu nodarījumu, bet var tikt uzskatīta par sagatavošanos konkrētu teroristisku darbību veikšanai, taču šādā gadījumā nepieciešams konstatēt, ka persona plāno veikt noteiktas konkrētas teroristiskas darbības vai atbalstīt to veikšanu. Praksē šāda konstrukcija būtu izmantojama retos gadījumos, kas faktiski novestu pie situācijas, ka personu par apmācīšanos terorismam nav iespējams saukt pie kriminālatbildības. Apmācīšanās terorismam darbības var būt attālinātas laikā no reālu teroristisku darbību veikšanas, turklāt persona, visticamāk, uzsāks attiecīgu prasmju un zināšanu ieguvi ar mērķi veikt vai piedalīties teroristiskās darbībās nākotnē, konkrētu teroristisku darbību plānošanu atliekot uz laiku, kad zināšanas jau būs iegūtas. Līdz ar to Latvijā šobrīd apmācīšanās terorismam Papildu protokola un Direktīvas izpratnē nav pilnībā kriminalizēta, un esošais regulējums ir nepilnīgs.  Kriminālatbildības noteikšana par apmācīšanos terorismam papildina esošo nodarījumu – apmācības sniegšana – un novērš draudus, ko var radīt tās personas, kuras aktīvi gatavojas teroristisku nodarījumu izdarīšanai. Attiecīgi, lai nodrošinātu KL regulējuma atbilstību Papildu protokola 3. pantam un Direktīvas 8. pantam, kā arī iespēju personas, kuras apmācās terorismam, saukt pie kriminālatbildības, likumprojekta 1. pantā ietvertajā 79.4 panta pirmajā daļā paredzēts noteikt kriminālatbildību par instrukciju, zināšanu vai praktisko iemaņu iegūšanu vai saņemšanu nolūkā īstenot vai sekmēt terorismu (apmācīšanās terorismam).  Vienlaikus līdz šim KL 88.3 pantā lietotais termins "terora akts" tiek aizstāts ar terminu "terorisms", jo tā definējums ir dots KL 88. panta pirmajā daļā (likumprojekta 79.1panta pirmā daļa) un tas aptver plašāku darbību loku. Minētais noziedzīgais nodarījums izpaudīsies kā personas apmācīšanās terorismam, tajā skaitā pašmācības ceļā, piemēram, apmeklējot mācību nometni, ko vada teroristi vai teroristu grupa, izmantojot dažādus elektroniskos medijus, internetu, iegūstot padomus, lejupielādējot rokasgrāmatas par sprāgstvielu izgatavošanu utt. Savukārt, lai personu varētu saukt pie atbildības par minēto noziedzīgo nodarījumu, objektīvi personai būs aktīvi jāapmācās ar nolūku veikt vai sekmēt terorismu. Visu lietas konkrēto apstākļu kontekstā šo nodomu varēs, piemēram, izsecināt no materiāla veida un uzziņu meklēšanas biežuma. Personu pie atbildības par apmācīšanos varēs saukt arī gadījumā, ja persona apmeklē ķīmijas kursus vai mācās vadīt lidmašīnu un ja tiek konstatēts nolūks, ka tas tiek darīts, lai veiktu terorismu. Vienlaikus tas vien, ka persona apmeklē tīmekļa vietni vai vāc materiālus leģitīmā nolūkā, piemēram, akadēmiskos vai pētnieciskos nolūkos, nav uzskatāms par apmācīšanos terorismam. Direktīvas 6. pantā ir ietverta prasība kriminalizēt personas vervēšanu terorismam vai iesaistīšanai teroristu grupā. Šobrīd KL 88.3 pantā paredzēta atbildība par personas vervēšanu terora aktu veikšanai, tādējādi esošais regulējums nav atzīstams par pietiekamu Direktīvas 6. panta izpratnē. Ņemot vērā draudu nopietnību un nepieciešamību apturēt teroristu plūsmu, kā arī, lai pārņemtu Direktīvas 6. pantu, likumprojekta 1. pantā ietvertā 79.4pantā tiek paredzēta kriminālatbildība par personas vervēšanu terorismam vai iesaistīšanai teroristu grupā.  Minētā noziedzīgā nodarījuma objektīvo pusi veidos vervēšana, ar ko saprot tādas darbības, kas vērstas uz to, lai personā radītu tieksmi veikt terorismu vai iesaistīties teroristu grupā. Vervēšana var izpausties kā fiziskas un psihiskas iedarbības paņēmieni, tajā skaitā uzaicinājums, pierunāšana, draudi, uzpirkšana vai citāda ietekmēšana, lai panāktu, ka persona vai vairākas personas būtu gatavas piedalīties terorismā vai iesaistīties teroristu grupā.[[1]](#footnote-1) Uz KL 79.4 panta otro daļu tiek pārnestas darbības, kas līdz šim bija paredzētas KL 88.3 pantā, saglabājot šobrīd noteikto sankciju par apmācīšanu terora aktu veikšanai. Kriminālatbildība par apmācīšanos terorismam tiek ietverta minētā panta pirmajā daļā, attiecīgi nosakot mazāku sankciju, jo apmācīšanās terorismam nav uzskatāma par tik pat kaitīgām darbībām, kā citas personas apmācīšana. Par minētajām darbībām sankcija tiek saglabāta līdzšinējā, jo vervēšana personas iesaistīšanai teroristu grupā kaitīguma pakāpes ziņā ir pielīdzināma personas vervēšanai terorismam. **Ceļošana terorisma nolūkā** Saskaņā ar Papildu protokola 4. pantu nepieciešams kriminalizēt ceļošanu uz ārvalstīm terorisma nolūkā, ar to saprotot, ceļošanu uz valsti, kas nav ceļotāja valstspiederības vai pastāvīgās uzturēšanās vietas valsts, ar nolūku izdarīt vai sekmēt teroristisku noziegumu izdarīšanu, vai arī sniegt vai saņemt terorisma apmācību. Vienlaikus prasība kriminalizēt ceļošanu uz valsti, kas nav minētā dalībvalsts (uz citu valsti), ar nolūku izdarīt vai sekmēt terorismu, piedalīties teroristu grupas darbībās, sniegt vai saņemt terorisma apmācību izriet arī no Direktīvas 9. panta, kurā atšķirībā no Papildu protokola 4. pantā minētā, ietverta nepieciešamība kriminalizēt arī ceļošanu nolūkā piedalīties teroristu grupas aktivitātēs. Turklāt no Direktīvas 9. panta izriet prasība ne tikai kriminalizēt ceļošanu uz citu valsti, bet arī – ceļošanu uz minēto dalībvalsti (uz savu valsti) kādā no iepriekš minētajiem nolūkiem. Līdz ar to no vienas puses kriminālatbildība tiek paredzēta par izceļošanu, savukārt no otras puses – par ieceļošanu minētajā dalībvalstī (Eiropas Savienības teritorijā). Pieeja šādam mehānismam pamatojama ar draudu nopietnību un teroristu plūsmu, radot arvien lielāku apdraudējumu. Šobrīd KL nav tieši paredzēta kriminālatbildība par ceļošanu ārpus Latvijas terorisma nolūkā. Ja persona plāno veikt vai iesaistīties konkrētu teroristisku darbību izpildē, ceļošana kā personas darbība plānotā mērķa sasniegšanai var tikt kvalificēta kā sagatavošanās darbība. Savukārt, ja persona ceļo uz citu valsti, lai tur veiktu citu personu apmācīšanu, par ko šobrīd paredzēta atbildība KL 88.3pantā, tad ceļošana var tikt kvalificēta kā sagatavošanās darbība citu personu apmācīšanai terora aktu veikšanai. Tomēr no praktiskā viedokļa šādas konstrukcijas piemērošana un sagatavošanās stadijas konstatēšana var būt neiespējama, līdzīgi kā iepriekš norādīts par apmācīšanos terorismam. Līdz ar to šāds regulējums nav vērtējams kā efektīvs un neattur personas no ceļošanas ar mērķi apmācīties terorismam citā valstī. Vienlaikus, ievērojot, ka tieši sagatavošanās un atbalsta darbības ir tās, kas nodrošina teroristu darbību izpildes efektivitāti un palīdz pārvarēt drošības iestāžu un tiesību aizsardzības iestāžu īstenotos pretterorisma pasākumus, tām piemīt augsta kaitīguma pakāpe un tās apdraud valsts un starptautiskās drošības intereses. Tādējādi ir pamats šādas darbības kriminalizēt kā atsevišķus, pabeigtus noziedzīgus nodarījumus. Ievērojot minēto, likumprojekta 1. pantā ietvertā 79.5pantā paredzēts noteikt kriminālatbildību par ceļošanu nolūkā īstenot vai sekmēt terorismu, iesaistīties teroristu grupā vai apmācīt vai apmācīties terorismam. Minētais noziedzīgais nodarījums izpaudīsies kā ceļošana uz citu valsti vai ieceļošana no citas valsts nolūkā īstenot vai sekmēt terorismu, iesaistīties teroristu grupā vai apmācīt vai apmācīties terorismam. Pie atbildības par ceļošanu terorisma nolūkā varēs saukt gan gadījumā, ja persona ceļo uz valsti vai no valsts tieši (taisnā ceļā), gan arī – tranzītā. Lai personu sauktu pie kriminālatbildības, pirmkārt, būs nepieciešams konstatēt, ka ceļošana veikta nolūkā izdarīt vai sekmēt terorismu, iesaistīties teroristu grupā vai apmācīt vai apmācīties terorismam un, otrkārt, tas izdarīts prettiesiski un tīši. Vienlaikus par sagatavošanos vai mēģinājumu izdarīt minēto noziedzīgo nodarījumu personu varēs saukt pie atbildības saskaņā ar KL 15. pantu. Sankcijas par minēto noziedzīgo nodarījumu tiek paredzētas atbilstoši Direktīvas 15. panta prasībām, proti, brīvības atņemšana uz laiku līdz astoņiem gadiem un ar probācijas uzraudzību uz laiku līdz trim gadiem. **Ceļošanas terorisma nolūkā organizēšana vai cita veida veicināšana** Papildu protokola 6. pantā un Direktīvas 10. pantā ir paredzēta prasība kriminalizēt ceļošanas terorisma nolūkā organizēšanu vai citāda veida atbalstīšanu vai veicināšanu, tas ir, jebkuras organizēšanas vai veicināšanas darbības, kas palīdz personai ceļot terorisma nolūkā, zinot, ka šādi sniegtā palīdzība ir domāta terorisma nolūkam. Atbilstoši Papildu protokola Paskaidrojošā ziņojuma 61. punktā minētajam noziedzīgais nodarījums var tikt kriminalizēts kā sagatavošanās darbības, atbalstīšana vai pamudināšana uz galveno noziedzīgo nodarījumu. Minētais izriet arī no Direktīvas 14. panta. Attiecīgi kriminalizējot ceļošanu terorisma nolūkā, par šādas ceļošanas organizēšanu vai citāda veida veicināšanu vai atbalstīšanu, personu pie kriminālatbildības varēs saukt kā attiecīgā noziedzīgā nodarījuma līdzdalībnieku saskaņā ar KL 20. pantā noteikto. **Terorisma attaisnošana, aicinājums uz terorismu un terorisma draudi** Direktīvas 5. pantā ir paredzēta prasība kriminalizēt vēstījuma izplatīšanu sabiedrībai, izmantojot jebkādus tiešsaistes vai bezsaistes paņēmienus, nolūkā kūdīt uz terorisma izdarīšanu, ja šāda rīcība tieši vai netieši, piemēram, slavinot terora aktus, propagandē teroristu nodarījumu izdarīšanu, radot apdraudējumu, ka terora akts var tikt izdarīts. No Direktīvas apsvērumu 10. punkta izriet, ka nodarījumi, kas saistīti ar publisku provokāciju izdarīt teroristu nodarījumu, cita starpā, ietver terorisma slavināšanu un attaisnošanu vai vēstījumu vai attēlu, tajā skaitā, kuri saistīti ar terorismā cietušajiem un kuri ir veids, kā iegūt atbalstu teroristu mērķiem vai nopietni iebiedēt iedzīvotājus, izplatīšanu tiešsaistē vai bezsaistē.  KL 88.2pantā ir paredzēta kriminālatbildība par publisku aicinājumu uz terorismu vai draudiem īstenot terora aktu, ja ir pamats uzskatīt, ka tas var tikt veikts. Minētais noziedzīgais nodarījums objektīvi izpaužas kā aicinājums uz terorismu vai terorisma draudi, līdz ar to tas pilnībā neaptver Direktīvas 5. pantā ietvertās prasības (terorisma publiska slavināšana, īstenotā terorisma publiska slavināšana, noliegšana, attaisnošana). Ievērojot minēto, likumprojekta 1. pantā ietvertā 79.6 panta pirmajā daļā tiek paredzēta kriminālatbildība par terorisma publisku slavināšanu vai īstenotā terorisma publisku slavināšanu, noliegšanu vai attaisnošanu vai par publisku aicinājumu uz terorismu. Tādējādi pilnībā tiek aptvertas Direktīvas 5. panta prasības. Minētā noziedzīgā nodarījuma objektīvo pusi veido tas, ka persona izplata informāciju, kas satur terorisma atzinīgu novērtēšanu, cildināšanu, pozitīvas attieksmes paušanu gan attiecībā uz tādiem terora aktiem, kuru īstenošanas fakts ir konstatēts, gan uz darbībām, metodēm, paņēmieniem, kas objektīvi atbilst terorismam. Tāpat objektīvo pusi veidos tas, ka persona noliedz, tas ir, kategoriski neatzīst īstenoto terorismu, apgalvojot, ka terorisms nav noticis vai nav atzīstams par terorismu, kā arī nav atzīstams par noziedzīgu un sodāmu rīcību. Minētā noziedzīgā nodarījuma objektīvā puse izpaudīsies arī kā īstenotā terorisma attaisnošana, tas ir, atzīšana par pareizu, nepieciešamu, pieļaujamu. Vienlaikus minētajām darbībām jābūt veiktām publiski, proti, persona to dara atklāti, citu personu klātbūtnē vai tādā veidā, ka citām personām tiek radīta iespēja saņemt vai iepazīties ar šādu informāciju. Tāpat likumprojekta 1. pantā ietvertā 79.6 panta pirmajā daļā tiek paredzēta atbildība par terorismu slavinoša, vai par īstenotā terorisma noliedzoša vai attaisnojoša vai uz terorismu aicinoša satura materiāla izplatīšanu, lai aptvertu tos gadījumus, kad persona izplata terorisma ideoloģiju, neslavinot terorismu, piemēram, izkar ISIS karogu vai izplata citu ar terorismu vai teroristu grupu saistītu simboliku, un varētu šādas darbības kvalificēt kā pabeigtu noziedzīgu nodarījumu, jo šāda rīcība nenoliedzami ir kaitīga un sodāma kā pabeigts noziedzīgs nodarījums. Persona ir atbildīga par to, ko tā izplata.  Šajā gadījumā no objektīvās puses nebūtu nozīmes tam, vai persona piekrīt materiāla saturam un pati vēlas, lai tiktu sasniegts šā materiāla sagatavošanas mērķis, vai tomēr materiālu izplata citos nolūkos, piemēram, atlīdzības dēļ vai bez atlīdzības, palīdzot draugam, radiniekam vai citai personai, u.tml. Būtiski ir konstatēt, ka persona apzinās, kādam mērķim ir sagatavoti materiāli un tos izplata tālāk sabiedrībai, darot pieejamus plašākam cilvēku lokam.Kaitīgās sekas nemainās atkarībā no izplatītāja nolūka, tās iestājas ar materiāla izplatīšanas brīdi un izplatītāja griba to neietekmē. Izplatītājs apzinās, kāda satura materiālu tas izplata, kāda mērķa sasniegšanai attiecīgais materiāls paredzēts un tādējādi palīdz šo mērķi īstenot. Turklāt personas rīcība var būt nesaistīta ar aicinājuma satura autora rīcību. Par kaitīgu nevar tikt uzskatīta tāda personas rīcība, kad materiāls tiek izmantots vienīgi informatīviem mērķiem, piemēram, izmantojot materiālu zinātniskos, pētniecības, akadēmiskos nolūkos. Vienlaikus uz likumprojekta 1. pantā ietverto 79.6 pantu tiek pārcelts KL 88.2 pantā noteiktais. Pirmajā daļā paredzot kriminālatbildību par publisku aicinājumu uz terorismu, bet otrajā – par draudiem īstenot terorismu, ja ir pamats uzskatīt, ka tas var tikt veikts. Šāda pieeja izvēlēta, jo darbības, kas izpaužas kā draudu izteikšana īstenot terorismu, ja ir pamats uzskatīt, ka tas var tikt veikts, uzskatāmas par kaitīgākām salīdzinājumā ar terorisma slavināšanu vai aicinājumu uz to. Tādējādi arī sankcijas par minētajām darbībām atšķiras. Līdz šim sankcija par publisku aicinājumu uz terorismu (KL 88.2 pants) ir noteikta kā brīvības atņemšana uz laiku līdz astoņiem gadiem, taču likumprojekta 1. pantā ietvertajā 79.6 pantā, gradējot attiecīgās darbības pēc to kaitīguma pakāpes, tās ir iekļautas panta pirmajā daļā, par kurām tiek paredzēta brīvības atņemšana uz laiku līdz pieciem gadiem vai īslaicīga brīvības atņemšana, vai piespiedu darbs, vai naudas sods un probācijas uzraudzība uz laiku līdz trim gadiem. Vienlaikus noteiktās sankcijas atbilst Direktīvas 15. pantam. Par draudiem īstenot terorismu ir saglabāta esošā sankcija. Ar likumprojekta 2. pantu no KL ir paredzēts izslēgt 88., 88.1, 88.2 un 88.3 pantu, jo, kā iepriekš minēts, attiecīgie noziedzīgie nodarījumi tiek pārcelti uz likumprojekta 1. pantā paredzēto nodaļu "IX1nodaļa. Noziegumi, kas saistīti ar terorismu". Likumprojekta 3. pants paredz papildināt KL ar pārejas noteikumu, paredzot, ka likumprojektā paredzētais neattiecas uz personām, kuras izdarījušas noziedzīgu nodarījumu līdz likumprojektā iekļauto nosacījumu spēkā stāšanās dienai. |
| 3. | Projekta izstrādē iesaistītās institūcijas |  Likumprojekts izstrādāts darba grupā, kas izveidota ar tieslietu ministra 2016. gada 5. maija rīkojumu Nr. 1-1/160 "Par Papildu protokola Eiropas Padomes konvencijai par terorisma novēršanas darba grupas izveidošanu" un kuras sastāvā bija Augstākās tiesas, Ģenerālprokuratūras, Noziedzīgi iegūtu līdzekļu legalizācijas novēršanas dienesta, Ārlietu ministrijas, Latvijas Universitātes Juridiskās fakultātes Krimināltiesisko zinātņu katedras, Latvijas Zvērinātu advokātu padomes, Iekšlietu ministrijas, Valsts policijas, Drošības policijas un tiesu varas pārstāvji. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Ar likumprojektu preventīvi tiks aizsargāta indivīda un sabiedrības drošība no noziedzīgiem nodarījumiem, savukārt noziedzīga nodarījuma izdarītājs tiks saukts pie kriminālatbildības atbilstoši noziedzīgā nodarījuma kaitīgumam. Tāpat tiesiskais regulējums ietekmēs amatpersonas un institūcijas, kas veic kriminālprocesu, paplašinot iespējas personas saukt pie kriminālatbildības par attiecīgiem noziedzīgiem nodarījumiem. |
| 2. | Tiesiskā regulējuma ietekme uz tautsaimniecību un administratīvo slogu |  Sabiedrības grupām un institūcijām likumprojekta tiesiskais regulējums kopumā nemaina tiesības un pienākumus, kā arī veicamās darbības.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Papildu protokola un Direktīvas prasības, kas netiek pārņemtas ar šo likumprojektu, tiks ieviestas, izstrādājot grozījumus Noziedzīgi iegūtu līdzekļu legalizācijas un terorisma finansēšanas novēršas likumā un iesniedzot tos kā priekšlikumus, uz kādu no atvērtajiem likumprojektiem "Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā" attiecīgai Saeimas komisijai. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Konvencija, ANO Drošības padomes rezolūcija Nr. 2178 (2014) |
| 3. | Cita informācija | 2017. gada 7. martā Eiropas Savienības Vispārējo lietu padomē ir pieņemta Eiropas Parlamenta un Padomes Direktīva par terorisma apkarošanu un ar ko aizstāj Padomes Pamatlēmumu 2002/475/TI par terorisma apkarošanu.Pēc tam, kad minētā direktīva, tiks publicēta Eiropas Savienības Oficiālajā Vēstnesī, dalībvalstīm būs 18 mēneši laika, lai to transponētu savos tiesību aktos. |

|  |
| --- |
| **1.tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Priekšlikums – Eiropas Parlamenta un Padomes Direktīva par terorisma apkarošanu un ar ko aizstāj Padomes Pamatlēmumu 2002/465/TI par terorisma apkarošanu |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. pants | Rīcība nav nepieciešama. |  |  |
| 2. pants |  |  |  |
| a) punkts | Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk – NILLTFNL) 1. panta 1., 2. punkts. | Pārņemts pilnībā. | Neparedz stingrākas prasības. |
| b) punkts | Krimināllikuma (turpmāk – KL)70.1pants. | Pārņemts pilnībā. | Neparedz stingrākas prasības. |
| c) punkts | Likumprojekta 1. pants (KL 79.3panta pirmā daļa). | Tiks pārņemts pilnībā. | Neparedz stingrākas prasības. |
| 3. pants |  |  |  |
| 1. punktsa) apakšpunkts | KL 88. panta pirmā, otrā un trešā daļa (likumprojekta 79.1pants). | Pārņemts pilnībā. | Neparedz stingrākas prasības. |
| 1. punktsb); c); d); e); f); g); h); i) apakšpunkts | KL 88. panta pirmā, otrā un trešā daļa (likumprojekta 79.1pants). | Pārņemts pilnībā. | Neparedz stingrākas prasības. |
| 1. punktsj) apakšpunkts | KL 88. panta pirmā, otrā un trešā daļa (likumprojekta 79.1pants); KL 88.2pants (likumprojekta 79.6panta otrā daļa). | Pārņemts pilnībā. | Neparedz stingrākas prasības. |
| 2. punkts a); b); c) apakšpunkts | KL 88. panta pirmā daļa (likumprojekta 79.1panta pirmā daļa). | Pārņemts pilnībā. | Neparedz stingrākas prasības. |
| 4. pants |  |  |  |
| a) punkts | KL 88. panta ceturtā daļa (likumprojekta 79.3panta otrā daļa). | Pārņemts pilnībā. | Neparedz stingrākas prasības. |
| b) punkts | KL 88. panta trešā daļa (likumprojekta 79.1panta trešā daļa); Likumprojekta 79.3pants. | Tiks pārņemts pilnībā. | Neparedz stingrākas prasības. |
| 5. pants | KL 88.2pants; likumprojekta 79.6panta pirmā daļa. | Tiks pārņemts pilnībā. | Neparedz stingrākas prasības. |
| 6. pants | KL 88.3pants ( likumprojekta 79.4panta pirmā daļa); KL 20. panta pirmā daļa un piektā daļa. | Tiks pārņemts pilnībā. | Neparedz stingrākas prasības. |
| 7. pants | KL 88.3pants (likumprojekta 79.4pants). | Tiks pārņemts pilnībā. | Neparedz stingrākas prasības. |
| 8. pants | Likumprojekta 79.4pants. | Tiks pārņemts pilnībā. | Neparedz stingrākas prasības. |
| 9. pants |  |  |  |
| 1. punkts | Likumprojekta 79.5pants. | Tiks pārņemts pilnībā. | Neparedz stingrākas prasības. |
| 2. punkts | Likumprojekta 79.5pants. | Tiks pārņemts pilnībā. | Neparedz stingrākas prasības. |
| 10. pants | KL 20. pants. | Tiks pārņemts pilnībā. | Neparedz stingrākas prasības. |
| 11. pants | Nepieciešams izstrādāt grozījumus NILLTFNL. | Atbildīgā institūcija – Tieslietu ministrija.Tiks pārņemts pilnībā. | Neparedz stingrākas prasības. |
| 12. pants |  |  |  |
| a) punkts | KL 88. panta pirmā daļa (likumprojekta 79.1panta pirmā daļa); KL 26., 175., 179. un 180. pants, 183. un 275. pants. | Pārņemts pilnībā. | Neparedz stingrākas prasības. |
| b) punkts | KL 88. panta pirmā daļa (likumprojekta 79.1panta pirmā daļa); KL 26. un 183. pants | Pārņemts pilnībā. | Neparedz stingrākas prasības. |
| c) punkts | KL 88. panta pirmā daļa (likumprojekta 79.1panta pirmā daļa); KL 26. un 275. Pants. | Pārņemts pilnībā. | Neparedz stingrākas prasības. |
| 13. pants | Likumprojekta 79.3pants | Tiks pārņemts pilnībā. | Neparedz stingrākas prasības. |
| 14. pants |  |  |  |
| 1. punkts | KL 20. pants | Pārņemts pilnībā. | Neparedz stingrākas prasības. |
| 2. punkts | KL 20. pants | Pārņemts pilnībā. | Neparedz stingrākas prasības. |
| 3. punkts | KL 15. pants | Pārņemts pilnībā. | Neparedz stingrākas prasības. |
| 15. pants |  |  |  |
| 1. punkts | KL 88. pants (likumprojekta 79.1pants), KL 88.1pants (likumprojekta 79.2pants), KL 88.2pants (likumprojekta 79.6pants), KL 88.3pants (likumprojekta 79.4pants), likumprojekta 79.3 un 79.5pants; Kriminālprocesa likuma (turpmāk – KPL) 696. panta otrā daļa, 714. panta pirmā un otrā daļa; KPL 2. pielikuma 2. punkts. | Tiks pārņemts pilnībā. | Neparedz stingrākas prasības. |
| 2. punkts | KL 88. pants (likumprojekta 79.1pants); KL 7., 15. un 20. pants. | Pārņemts pilnībā. | Neparedz stingrākas prasības. |
| 3. punkts | Likumprojekta 79.3pants; KL 88.2 pants (likumprojekta 79.6 panta otrā daļa). | Tiks pārņemts pilnībā. | Neparedz stingrākas prasības. |
| 4. punkts | KL 46. pants un KL 48. panta pirmās daļas 6. punkts; likumprojekts "Grozījumi Krimināllikumā", kas tika izsludināts Valsts sekretāru sanāksmē 2016. gada 4. augustā (VSS-759) un atbalstīts Ministru kabinetā 2016. gada 13. decembrī. | Tiks pārņemts pilnībā, ja pieņems Tieslietu ministrijas izstrādāto likumprojektu "Grozījumi Krimināllikumā" (VSS-759), kurā noteikts, ka par atbildību pastiprinošu var atzīt apstākli, ka noziedzīgs nodarījums izdarīts pret personu, kas nav sasniegusi astoņpadsmit gadu vecumu. | Neparedz stingrākas prasības. |
| 16. pants |  |  |  |
| a) punkts | KL 16. pants, 47. panta otrā daļa. | Pārņemts pilnībā. | Neparedz stingrākas prasības. |
| b) punkts i) apakšpunkts | KL 47. panta pirmās daļas 3. punkts, 47. panta otrā daļa. | Pārņemts pilnībā. | Neparedz stingrākas prasības. |
| b) punkts ii) apakšpunkts | KL 47. panta pirmās daļas 2., 4. punkts, 47. panta otrā daļa. | Pārņemts pilnībā. | Neparedz stingrākas prasības. |
| b) punkts iii) apakšpunkts | KL 47.panta pirmās daļas 2. punkts, 47. panta otrā daļa. | Pārņemts pilnībā. | Neparedz stingrākas prasības. |
| b) punkts iv) apakšpunkts | KL 47. panta pirmās daļas 4. punkts, KL 47. panta otrā daļa. | Pārņemts pilnībā. | Neparedz stingrākas prasības. |
| 17. pants |  |  |  |
| 1. punkts a) apakšpunkts | KL 70.1 panta 1. Punkts. | Pārņemts pilnībā. | Neparedz stingrākas prasības. |
| 1. punkts b) apakšpunkts | KL 70.1 panta 2.punkts. | Pārņemts pilnībā. | Neparedz stingrākas prasības. |
| 1. punkts c) apakšpunkts | KL 70.1 panta 3.punkts. | Pārņemts pilnībā. | Neparedz stingrākas prasības. |
| 2. punkts | KL 12. pants, 70.1 pants.

|  |  |
| --- | --- |
|  |  |

 | Pārņemts pilnībā. | Neparedz stingrākas prasības. |
| 3. punkts | KL 12. pants, 20. panta piektā daļa. | Pārņemts pilnībā. | Neparedz stingrākas prasības. |
| 18. pants | KL 70.2 panta pirmās daļas 3., 4. punkts, 70.5 pants, 70.6 pants | Pārņemts pilnībā. | Neparedz stingrākas prasības. |
| a) punkts | KL 70.2panta pirmās daļas 2. punkts, 70.4 pants. | Pārņemts pilnībā. | Neparedz stingrākas prasības. |
| b) punkts | KL 70.2panta pirmās daļas 2. punkts, 70.4 pants. | Pārņemts pilnībā. | Neparedz stingrākas prasības. |
| c) punkts | KL 70.2 panta pirmās daļas 2. punkts, 70.4 pants.  | Pārņemts pilnībā. | Neparedz stingrākas prasības. |
| d) punkts | KL 70.2 panta pirmās daļas 1.punkts, 70.3 pants | Pārņemts pilnībā. | Neparedz stingrākas prasības. |
| e) punkts | KL 70.2 panta pirmās daļas 1. punkts, 70.3 pants. | Pārņemts pilnībā. | Neparedz stingrākas prasības. |
| 19. pants |  |  |  |
| a) punkts | KL 2. panta pirmā daļa. | Pārņemts pilnībā. | Neparedz stingrākas prasības. |
| b) punkts | KL 3. pants. | Pārņemts pilnībā. | Neparedz stingrākas prasības. |
| c) punkts | KL 4. panta pirmā daļa. | Pārņemts pilnībā. | Neparedz stingrākas prasības. |
| d) punkts | KL 4. panta 1.1 daļa. | Pārņemts pilnībā. | Neparedz stingrākas prasības. |
| e) punkts | KL 4. panta trešā daļa. | Pārņemts pilnībā. | Neparedz stingrākas prasības. |
| 2.punkts | Rīcība nav nepieciešama, jo visos gadījumos ir piemērojams 1. punkts. | Pārņemts pilnībā. | Neparedz stingrākas prasības. |
| 3.punkts | KPL 679.1 pants. | Pārņemts pilnībā. | Neparedz stingrākas prasības. |
| 4.punkts | KPL 705. panta piektā daļa. | Pārņemts pilnībā. | Neparedz stingrākas prasības. |
| 5.punkts | KL 2. pants. | Pārņemts pilnībā. | Neparedz stingrākas prasības. |
| 6.punkts | Rīcība nav nepieciešama. |  |  |
| 20. pants |  |  |  |
| 1. punkts | KPL 9., 10., 11. nodaļa. | Pārņemts pilnībā. | Neparedz stingrākas prasības. |
| 2. punkts | KPL 240., 355., 358., 361. pants; NILLTFNL 32.2 pants. | Pārņemts pilnībā. | Neparedz stingrākas prasības. |
| 21. pants |  |  |  |
| 1. punkts | KPL 318. pants, Informācijas sabiedrības pakalpojumu likuma 13. pants.  | Pārņemts pilnībā. | Neparedz stingrākas prasības. |
| 2. punkts | KPL 318., 673. pants, Informācijas sabiedrības pakalpojumu likuma 13. pants. | Pārņemts pilnībā. | Neparedz stingrākas prasības. |
| 3. punkts | KPL 12. panta pirmā daļa, 24. nodaļa.  | Pārņemts pilnībā. | Neparedz stingrākas prasības. |
| 22. pants |  |  |  |
| 1. punkts | Rīcība nav nepieciešama. | Pārņemts pilnībā. | Neparedz stingrākas prasības. |
| 2. punktsa) apakšpunkts | Likuma "Par policiju" 8. pants, Noziedzīgo nodarījumu novēršanas, atklāšanas un izmeklēšanas ziņu apmaiņas likuma 2., 3., 4., 5., 7., 8., 9. pants.  | Pārņemts pilnībā. | Neparedz stingrākas prasības. |
| 2. punkts b) apakšpunkts | Likuma "Par policiju" 3. un 8. pants, Noziedzīgo nodarījumu novēršanas, atklāšanas un izmeklēšanas ziņu apmaiņas likuma 5. pants. | Pārņemts pilnībā. | Neparedz stingrākas prasības. |
| 23. pants |  |  |  |
| 1. punkts | Rīcība nav nepieciešama. Nevienā normatīvajā aktā nav noteikts ierobežojums Līguma par Eiropas Savienību 6. pantā noteiktajam. | Pārņemts pilnībā. | Neparedz stingrākas prasības. |
| 2. punkts | Latvijas Republikas Satversmes 100. pants; likums "Par presi un citiem masu informācijas līdzekļiem". | Pārņemts pilnībā. | Neparedz stingrākas prasības. |
| 24. pants |  |  |  |
| 1. punkts | KPL 7. pants | Pārņemts pilnībā. | Neparedz stingrākas prasības. |
| 2. punkts | KPL 97.¹ panta pirmās daļas 10. punkts, Ministru kabineta 2005. gada 15. novembra noteikumu Nr. 869 "Juridiskās palīdzības administrācijas nolikums" 3.5.punkts; Ministru kabineta 2015. gada 30. jūnija noteikumi Nr. 367 "Nacionālais numerācijas plāns"; Sociālo pakalpojumu un sociālās palīdzības likuma 6. panta 2. punkts, 21. panta otrā daļa; Ministru kabineta 2005. gada 29. novembra noteikumu Nr. 898 "Valsts bērnu inspekcijas nolikums" 2. punkts. | Pārņemts pilnībā. | Neparedz stingrākas prasības. |
| 3. punkts | KPL 97.1 panta pirmās daļas 10. punkts, Ministru kabineta 2005. gada 15. novembra noteikumu Nr. 869 "Juridiskās palīdzības administrācijas nolikums" 3.5. punkts; Ministru kabineta 2015. gada 30. jūnija noteikumi Nr. 367 "Nacionālais numerācijas plāns". | Pārņemts pilnībā. | Neparedz stingrākas prasības. |
| 3. punkts a) apakšpunkts | KPL 97.1 panta pirmās daļas 10. punkts, Ministru kabineta 2005. gada 15. novembra noteikumu Nr. 869 "Juridiskās palīdzības administrācijas nolikums" 3.5. punkts; Ministru kabineta 2015. gada 30. jūnija noteikumi Nr. 367 "Nacionālais numerācijas plāns". | Pārņemts pilnībā. | Neparedz stingrākas prasības. |
| 3. punkts b) apakšpunkts | KPL 97.1 panta pirmās daļas 1., 9., 10. punkts, Ministru kabineta 2005. gada 15. novembra noteikumu Nr. 869 "Juridiskās palīdzības administrācijas nolikums" 3.5. punkts; Ministru kabineta 2015. gada 30. jūnija noteikumi Nr. 367 "Nacionālais numerācijas plāns". | Pārņemts pilnībā. | Neparedz stingrākas prasības. |
| 3.punkts c) apakšpunkts | KPL 97.1 panta pirmās daļas 1. punkts, likuma "Par valsts kompensāciju cietušajiem" 8. panta ceturtā daļa. | Pārņemts pilnībā. | Neparedz stingrākas prasības. |
| 4. punkts | Civilās aizsardzības un katastrofas pārvaldīšanas līkums. | Pārņemts pilnībā. | Neparedz stingrākas prasības. |
| 5. punkts | Latvijas Republikas Satversmes 111. pants. | Pārņemts pilnībā. | Neparedz stingrākas prasības. |
| 6. punkts | KPL 97.1 panta pirmās daļas 5. punkts, KPL 12. panta pirmā daļa, Ministru kabineta 2009. gada 22. decembra noteikumi Nr. 1493 "Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību". | Pārņemts pilnībā. | Neparedz stingrākas prasības. |
| 7. punkts | Rīcība nav nepieciešama. Nevienā normatīvajā aktā nav noteikts, ka uz terorismā cietušajiem neattiecas Direktīvā 2012/29/ES noteiktie pasākumi. | Pārņemts pilnībā. | Neparedz stingrākas prasības. |
| 25. pants | KPL 12., 22., 24. pants, 96.1 pants, 97., 97.1 pants, 99. panta otrā daļa, 139. panta septītā daļa, 151., 151.1,152., 450. pants. | Pārņemts pilnībā. | Neparedz stingrākas prasības. |
| 26. pants |  |  |  |
| 1. punkts | KPL 12. panta pirmā daļa, 97.1 pants, Ministru kabineta 2005. gada 15. novembra noteikumu Nr. 869 "Juridiskās palīdzības administrācijas nolikums" 3.5. punkts; Ministru kabineta 2015. gada 30. jūnija noteikumi Nr. 367 "Nacionālais numerācijas plāns". | Pārņemts pilnībā. | Neparedz stingrākas prasības. |
| 2. punkts | KPL 97.1 panta pirmās daļas 1., 9., 10. punkts, Ministru kabineta 2005. gada 15. novembra noteikumu Nr. 869 "Juridiskās palīdzības administrācijas nolikums" 3.5. punkts; Ministru kabineta 2015. gada 30. jūnija noteikumi Nr. 367 "Nacionālais numerācijas plāns". | Pārņemts pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Nav attiecināms. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. |
| Cita informācija | Nav. |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Papildu protokols. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| 2. pants | Likumprojekta 79.3 pants. | Tiks izpildīts pilnībā. |
| 3. pants | Likumprojekta 79.4 pants. | Tiks izpildīts pilnībā. |
| 4. pants | Likumprojekta 79.5 pants. | Tiks izpildīts pilnībā. |
| 5. pants | Nepieciešams izstrādāt grozījumus NILLTFNL. | Atbildīgā institūcija – Tieslietu ministrija.Tiks izpildīts pilnībā. |
| 6. pants | KL 20. pants. | Izpildīts pilnībā. |
| 7. pants | Valsts drošības iestāžu likuma 10. panta pirmās daļas 10. punkts; Ministru kabineta rīkojuma projekts, nosakot, ka atbildīgā institūcija 7. pantā dotā uzdevuma izpildē ir Drošības policijas. | Tiks izpildīts pilnībā. |
| 8. pants | Latvijas Republikas Satversmes 1., 89., 91., 97., 98., 99., 100., 102. pants, KPL 8. pants, 12. panta pirmā daļa. | Izpildīts pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' tika ievietots Tieslietu ministrijas interneta mājaslapā no 2017. gada 18. janvāra līdz 2. februārim. |
| 2. | Sabiedrības līdzdalība projekta izstrādē |  Likumprojekts ir izstrādāts darba grupā, kurā, cita starpā, piedalījās arī Latvijas Universitātes pārstāvji. |
| 3. | Sabiedrības līdzdalības rezultāti | Sabiedrības viedokļi par likumprojektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Likumprojekts šo jomu neskar. |

Iesniedzējs:

tieslietu ministrs Dzintars Rasnačs

Dzalbe 67036938

Sintija.Dzalbe@tm.gov.lv,

1. Krastiņš U., Liholaja V. (2016) Krimināllikuma komentāri. Otrā daļa (IX – XVII nodaļa). Rīga: Tiesu namu aģentūra, 77.-78.lpp. [↑](#footnote-ref-1)